Амма х1инца Гунибехь 500 нохчо вара. Царах цхьа а реза вацара т1ом ца беш имам паччахьан инарлийн каравахийта. Царна ца хаьара х1ора шайхана шен кхоллам дуьненчу ваьлчахьана, Далла дуьхьал вухад1аваххалц бевзий. Шена дуьхьалвог1у сахьт царна билгалдиний бен Дала Шен мухьлизаташ цаьрга делла доций. Цундела Шемил парг1ат вара. Делкъа ламаз дира цо. Суннаташ а дира. Маьждиган лохачу корехула арахьоьжучу цунна гуш вара шеца эпсарийн ха а долош веана, имаме хьожуш 1аш волу полковник Лазарев.